ΚΑΝΟΝΙΣΜΟΣ (ΕΟΚ) αριθ. 1431/75 ΤΟΥ ΣΥΜΒΟΥΛΙΟΥ της 26ης Μαΐου 1975 περί τροποποιήσεως του κανονισμού (ΕΟΚ) αριθ. 428/73 περί της εφαρμογής των αποφάσεων αριθ. 5/72 και 4/72 του Συμβουλίου Συνδέσεως ΕΟΚ-Τουρκίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την πρόταση της Επιτροπής,

Εκτιμώντας:

ότι με τον κανονισμό (ΕΟΚ) αριθ. 428/73(1) του Συμβουλίου της 5ης Φεβρουαρίου 1973 περί εφαρμογής των αποφάσεων αριθ. 5/72 και 4/72 του Συμβουλίου Συνδέσεως που προβλέπεται από τη συμφωνία συνδέσεως μεταξύ της Ευρωπαϊκής Οικονομικής Κοινότητος και της Τουρκίας όπως τροποποιήθηκε από τον κανονισμό (ΕΟΚ) αριθ. 3573/73(2) ετέθησαν σε εφαρμογή στην Κοινότητα οι κανόνες καταγωγής που καθορίζονται από την απόφαση αριθ. 4/72 περί της εννοίας των προϊόντων καταγωγής Τουρκίας για την εφαρμογή των διατάξεων του παραρτήματος 6 κεφάλαιο 1 του προσθέτου πρωτοκόλλου της συμφωνίας της Αγκύρας-

ότι οι κανόνες αυτοί τροποποιήθηκαν με την απόφαση αριθ. 1/75 του Συμβουλίου Συνδέσεως και είναι εκ του γεγονότος αυτού αναγκαίο να ληφθούν τα μέτρα που επιβάλλει η εφαρμογή της αποφάσεως αυτής και, ιδιαίτερα, να τροποποιηθεί κατά συνέπεια ο κανονισμός (ΕΟΚ) αριθ. 428/73-

ότι οι κανόνες καταγωγής που καθορίζονται από την απόφαση αριθ. 4/72 αφορούν μόνον τα γεωργικά προϊόντα που απαριθμούνται στο κεφάλαιο 1 του παραρτήματος 6 του προσθέτου πρωτοκόλλου και ότι για να αποφευχθεί η εφαρμογή διαφορετικών κανόνων καταγωγής εντός του ιδίου πλαισίου συναλλαγών, πρέπει να επεκταθεί το πεδίο εφαρμογής των κανόνων που αναφέρονται ανωτέρω στα εμπορεύματα τα οποία δεν απαριθμούνται στο εν λόγω παράρτημα και των οποίων η τουρκική καταγωγή πρέπει να δικαιολογείται κατά την εισαγωγή τους στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 1/75 του Συμβουλίου Συνδέσεως, περί τροποποιήσεως αποφάσεως αριθ. 4/72 περί καθορισμού της εννοίας των καταγομένων προϊόντων εκ Τουρκίας για την εφαρμογή των διατάξεων του παραρτήματος 6 κεφάλαιο 1 του προσθέτου πρωτοκόλλου της συμφωνίας της Αγκύρας εφαρμόζεται εντός της Κοινότητος.

Το κείμενο της αποφάσεως αριθ. 1/75 προσαρτάται στον παρόντα κανονισμό.

Άρθρο 2

Το ακόλουθο άρθρο προστίθεται στον κανονισμό (ΕΟΚ) αριθ. 428/73:

"Άρθρο 1α

Οι κανόνες καταγωγής που καθορίζονται από την απόφαση αριθ. 4/72 του Συμβουλίου Συνδέσεως εφαρμόζονται επίσης στα εμπορεύματα που δεν απαριθμούνται στο παράρτημα 6 του προσθέτου πρωτοκόλλου και των οποίων η τουρκική καταγωγή πρέπει να δικαιολογείται κατά την εισαγωγή τους στην Κοινότητα."

Άρθρο 3

Ο παρών κανονισμός αρχίζει να ισχύει την 1η Ιουλίου 1975.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Έγινε στο Λουξεμβούργο, στις 26 Μαΐου 1975.

Για το Συμβούλιο

Ο Πρόεδρος

M. A. CLINTON

(1) ΕΕ αριθ. Ν 59 της 5.3.1973, σ. 73.

(2) ΕΕ αριθ. Ν 359 της 28.12.1973, σ. 1.

ΠΑΡΑΡΤΗΜΑ

ΑΠΟΦΑΣΗ ΑΡΙΘ. 1/75 ΤΟΥ ΣΥΜΒΟΥΛΙΟΥ ΣΥΝΔΕΣΕΩΣ περί τροποποιήσεως της αποφάσεως αριθ. 4/72 περί καθορισμού της εννοίας των καταγομένων προϊόντων εκ Τουρκίας για την εφαρμογή των διατάξεων του παραρτήματος 6 κεφάλαιο 1 του προσθέτου πρωτοκόλλου της συμφωνίας της Αγκύρας ΤΟ ΣΥΜΒΟΥΛΙΟ ΣΥΝΔΕΣΕΩΣ,

Έχοντας υπόψη:

τη συμφωνία συνδέσεως μεταξύ της Ευρωπαϊκής Οικονομική Κοινότητος και της Τουρκίας,

το πρόσθετο πρωτόκολλο, το προσηρτημένο στην εν λόγω συμφωνία, και ιδίως το άρθρο 16 του παραρτήματος 6,

Εκτιμώντας:

ότι εδόθη από την απόφαση αριθ. 4/72 ο ορισμός της εννοίας των καταγομένων προϊόντων εκ Τουρκίας για την εφαρμογή των διατάξεων του κεφαλαίου 1 του παραρτήματος 6 του προσθέτου πρωτοκόλλου της συμφωνίας της Αγκύρας-

ότι κατά το άρθρο 1 στ) της εν λόγω αποφάσεως, θεωρούνται ως προϊόντα καταγωγής Τουρκίας τα εμπορεύματα που παρήχθησαν στην Τουρκία, δια της επεξεργασίας ή της μεταποιήσεως των προϊόντων που αναφέρονται στις περιπτώσεις α) έως ε), έστω και αν εισήλθαν στην κατασκευή τους, βοηθητικά, άλλα προϊόντα, οποιασδήποτε καταγωγής- ότι κατά την επεξηγηματική σημείωση αιρθ. 5 της εν λόγω αποφάσεως, θεωρούνται ως "εισελθόντα βοηθητικά" σε μία κατασκευή προϊόντα των οποίων η ποσότης δεν υπερβαίνει το 10% εκείνης των προϊόντων που αναφέρονται στις περιπτώσεις α) έως ε) του εν λόγω άρθρου-

ότι απεδείχθη ότι ο κανών αυτός είναι αδικαιολόγητα αυστηρός, εκ του γεγονότος ότι εμποδίζει ορισμένα τουρκικά εμπορεύματα να αποκτήσουν την καταγωγή που απαιτείται για να δικαιούνται του προτιμησιακού καθεστώτος κατά την εισαγωγή στην Κοινότητα, ακόμη και αν τα προϊόντα, τα οποία εισήλθαν στην κατασκευή των εμπορευμάτων και των οποίων η ποσότης υπερβαίνει κατά 10% εκείνη των προϊόντων που αναφέρονται στις περιπτώσεις α) έως ε), παρήχθησαν στην Κοινότητα ή στην Τουρκία και πληρούν τους όρους που προβλέπονται στα άρθρα 2 και 3 του προσθέτου πρωτοκόλλου-

ότι, κατά συνέπεια, μία ευκαμψία των κανόνων καταγωγής στο σημείο αυτό, θα ωφελούσε και τα δύο μέρη της συμφωνίας,

ΑΠΟΦΑΣΙΖΕΙ:

Άρθρο μόνο

Το κείμενο του άρθρου 1 στ) της αποφάσεως αριθ. 4/72 αντικαθίσταται από το ακόλουθο κείμενο:

"στ) τα εμπορεύματα που παράγονται στην Τουρκία δι' επεξεργασίας ή μεταποιήσεως των προϊόντων τα οποία αναφέρονται στις περιπτώσεις α) έως ε) έστω και αν άλλα προϊόντα εισήλθαν σητν κατασκευή τους, υπό την προϋπόθεση ότι τα προϊόντα που δεν παρήχθησαν στην Τουρκία ή την Κοινότητα, εισήλθαν μόνο βοηθητικά στην κατασκευή αυτή."

Έγινε στις Βρυξέλλες, στις 26 Μαΐου 1975.

Για το Συμβούλιο Συνδέσεως

Ο Πρόεδρος

T. SARACOGLU